ཀུན་གྱིས་སྤྱོད་ཀྱང་གྱིས་མི་དཔྱད་པའི།།གངས་ལྗོངས་བརྡ་སྤྲོད་རིག་པའི་གཞུང་ལུགས་མཆོག།བསྟན་བཅོས་སུམ་རྟགས་གཞུང་འདི་ནམ་བྱུང་དང་།།སུས་མཛད་དེ་ལ་བདག་ཡིད་འཕྱང་མོ་ཉུག།རག་ལ་གསེར་ཞུན་འབྱུག་པའི་མཛད་བྱང་འགའ།།བསྟན་ན་ཕྱི་དར་དུས་ནས་བོད་དུ་དར།ཆོས་སྲིད་ཟུང་འབྲེལ་ལུགས་ཀྱི་སྲུང་སྐྱོབ་འོག།།སྐབས་ཤིག་རང་རེའི་ལྗོངས་འདིར་ཀུན་གྱིས་བཀུར།།གསར་བུའི་བཞིན་ལ་གནའ་བོའི་འབག་གཡོགས་པར།།ཀུན་ཀྱང་དེ་ཉིད་གནའ་མིར་བརྩི་བ་ཡི།།རྫུ་བག་མཁན་གྱི་བཅོས་མའི་རྫུན་གཏམ་ཡང་།།བདེན་པར་བྱེད་པའི་ལུགས་ཤིག་ཡུལ་འདིར་ཆགས།ཡུན་རིང་འཕྱང་མོའི་མུན་ཁྲོད་འཕྱན་པ་ལ།།རེ་བའི་འོད་དཀར་རྟ་རྔ་ཙམ་འཕྲོས་པས།།ཚུལ་འདིར་དགག་དང་སྒྲུབ་པའི་གནས་ལུགས་གཏམ།།ལྷུག་པོར་གླེང་བ་དཔྱད་གཞི་འབའ་ཞིག་ལགས།སྔོན་བྱོན་མཁས་པར་སྐུར་བ་འདེབས་པ་མིན།།བག་ཆགས་རྙིང་པའི་ཟིལ་གྱིས་ཀུན་གནོན་ལས།།གྲོལ་ཕྱིར་རང་བཞིན་བདེན་པའི་འབེལ་གཏམ་འགས།།རང་གཞན་བློ་སྒོ་འབྱེད་ཕྱིར་འབད་པས་བྲིས།ཞེས་བརྩམ་བྱའི་སྙིང་དོན་ནམ་རྩོམ་པའི་དགོས་པ་མདོ་ཙམ་བརྗོད་པས་ལམ་ཡངས་པོར་ཕྱེ་སྟེ།དེ་ཡང་ཉེ་བའི་ལོ་ཤས་ནང་ཁོ་བོས་བོད་ཀྱི་གནའ་ཡིག་སོགས་ལ་དཔྱད་ཞིབ་ཅུང་ཟད་བགྱིད་ཁུལ་ལྷུར་བླངས་པའི་ཉམས་མྱོང་ལྟར་ན།སྤྱི་ལོའི་དུས་རབས་བརྒྱད་པ་ཡན་གྱི་གནའ་ཡིག་ལ་ཞིབ་སྐབས་དེ་དུས་བོད་ཡིག་ལ་ཅུང་ཆ་ཚང་བའི་བརྡ་སྤྲོད་ཀྱི་གཞུང་ལུགས་ཤིག་ད་དུང་བྱུང་མེད་པ་ལྟ་བུར་སྣང་།དཔེར་ན་དེའི་གོང་གི་གནའ་ཡིག་ཕལ་པ་རྣམས་ལྟ་ཅི་བཙན་པོ་ཁྲོ་སྲོང་ལྡེ་བཙན་གྱི་སྐུ་རིང་ལ་གཞུང་ཐོག་ནས་བསྐྲུན་པའི་རྩེ་ཞོལ་རྡོ་རིང་གི་ཡེ་གེ་ལའང་སྡེ་པ་གཅིག་གི་ནང་ཚན་ཏེ་ཀ་དང་གཅ་དང་ཆ།པ་དང་ཕ་ལ་སོགས་པ་ཕན་ཚུན་ཅི་བདེར་སྤྱད་པ་དང་།ཕན་པ་ལ་དཔེནད་པ་ཞེས་དང་།